Broj: 01- 076/24-1809

Podgorica, 07.05.2024. godine

**Klub poslanika „Socijaldemokrate Crne Gore“**

**Poslanik, g-din Boris Mugoša**

**POSLANIČKO PITANJE**

Poštovani predsjedniče Vlade Crne Gore,

Da li će tokom ove godine i na koji način biti ispunjeno jedno od Vaših ključnih obećanja, iskazano i kroz kalkulator obračuna neto zarada na sajtu Vašee partije, a to je povećanje neto zarada svih zaposlenih (u privatnom i javnom sektoru) u Crnoj Gori za oko 25%?

**ODGOVOR**

Uvaženi poslaniče Mugoša,

Uvijek mi je zadovoljstvo da odgovaram na pitanja koja se tiču unapređenja standarda naših građana i ekonomije uopšte. Upravo su to teme koje sam promovisao kako u svom političkom djelovanju tako i u mandatu predsjednika 44. Vlade. Nije bilo davno kada smo u ovom istom Parlamentu predstavljali set ekonomskih reformi „Evropa sad 1“ i iz ovih klupa bili okarakterisani kao neko ko gura ovu zemlju u bankrot. Sve te kvalifikacije, realnost je demantovala kroz: veću minimalnu i prosječnu zaradu, manje troškove za privredu, veće prihode budžeta i ekonomski rast. Ekonomski rast kojim su se hvalili upravo oni koji su istu tu Vladu srušili.

Odmah zatim, obećali smo povećanje minimalnih penzija, kao mjeru zaštite standarda naših penzionera. I tada su mnogi rekli da ćemo tu mjeru finansirati iz, podsjetiću: povećanja opšte stope PDV-a, prodaje Elektroprivrede Crne Gore ili zaduženja. Govorili su da smo precijenili budžetske prihode za ovu godinu. I šta se desilo? Niti smo povećali PDV, Elektroprivreda nije prodata, zadužili smo se isključivo za vraćanje starih dugova i finansiranje kapitalnih projekata, a prihodi su za peeriod januar-april ostvareni značajno iznad plana.

Dakle, sve što smo obećali i ispunili smo. Isto će biti i sa daljim povećanjem minimalne i prosječne zarade, u rokovima o kojima sam govorio više puta.

Posvećeno radimo na pripremi nove Fiskalne strategije koja će obuhvatiti sve planirane mjere uz precizno definisanje uticaja tih mjera na fiskalni i makroekonomski okvir. Fiskalna strategija biće završena do kraja juna nakon čega će biti upućena Skupštini na razmatranje.

I upravo je to mjera strateškog djeovanja ove Vlade, nasuprot prošlim koje nisu pripremile ovako važan dokument fiskalne politike, što je unosilo neizvjesnost privredi, građanima i investitorima.

Sve mjere koje predložimo, biće pažljivo razmatrane u sklopu socijalnog dijaloga, uz puno uvažavanje privrede, sindikata i uz odgovoran odnos prema javnim finansijama.

S poštovanjem,

 **PREDSJEDNIK**

 **mr Milojko Spajić**